**NOTĂ DE FUNDAMENTARE**

|  |  |  |  |  |  |  |
| --- | --- | --- | --- | --- | --- | --- |
| **Secţiunea 1**  **Titlul proiectului de act normativ**  **HOTĂRÂRE**  **pentru modificarea și completarea Normelor metodologice de aplicare a prevederilor Legii nr. 279/2005 privind ucenicia la locul de muncă,**  **aprobate prin Hotărârea Guvernului nr. 855/2013** | | | | | | |
| Secţiunea a 2-aMotivul emiterii actului normativ | | | | | | |
| 1. **Descrierea situaţiei actuale**   Recomandarea Consiliului din 19 decembrie 2016 privind parcursurile de actualizare a competențelor **Noi oportunități pentru adulți** precizează: ”Locurile de muncă vacante impun un nivel tot mai ridicat și o gamă tot mai largă de competențe. În viitor, vor exista mai puține locuri de muncă de natură elementară. Chiar și locurile de muncă necesitând, în mod tradițional, doar un nivel redus de calificare sau niciun fel de calificare, devin din ce în ce mai exigente. Marea majoritate a locurilor de muncă vor necesita un anumit nivel de competențe digitale, iar un număr tot mai mare de locuri de muncă elementare necesită anumite competențe esențiale sau generice (precum comunicare, soluționarea problemelor, muncă în echipă și inteligență emoțională)”.  De asemenea, Recomandarea evidențiază faptul că, la nivelul Uniunii Europene, în 2015 existau 64 de milioane de persoane, adică peste un sfert din populația Uniunii cu vârsta cuprinsă între 25 și 64 de ani, care părăsiseră educația și formarea profesională inițiale cu cel mult o calificare corespunzătoare învățământului secundar inferior. Deși nu există mijloace de a măsura nivelul competențelor de bază ale respectivelor persoane, Ancheta Organizației pentru Cooperare și Dezvoltare Economică (OCDE) privind competențele adulților (PIAAC), care a testat nivelurile de alfabetizare, de competențe numerice și de soluționare a problemelor în medii puternic tehnologizate, indică faptul că ponderi similare de adulți în vârstă de 16-65 de ani au înregistrat rezultate la cel mai scăzut nivel de stăpânire a competențelor în 20 de state membre.  Persoanele slab calificate cu deficiențe fundamentale ale competențelor de bază reprezintă o proporție foarte ridicată a șomerilor (în special a șomerilor de lungă durată) și a altor grupuri vulnerabile, de exemplu lucrătorii în vârstă, persoanele inactive din punct de vedere economic și resortisanții țărilor terțe. Aceste deficiențe îngreunează accesul sau reintegrarea acestora pe piața muncii.  Participarea la învățarea pe tot parcursul vieții a adulților slab calificați rămâne de patru ori mai mică decât cea a persoanelor absolvente de învățământ terțiar. Accesul la oportunități de învățare pe tot parcursul vieții rămâne inegal între grupurile socio-economice și unele grupuri din populația în vârstă de muncă. Încurajarea participării largi și favorabile incluziunii este, prin urmare, un factor-cheie pentru succesul măsurilor de dobândire și actualizare a competențelor.  Potrivit art. VI din Legea nr. 93/2019 pentru aprobarea Ordonanţei de Urgenţă nr. 96/2018 privind prorogarea unor termene, precum şi pentru modificarea şi completarea unor acte normative, publicată în Monitorul Oficial nr. 354 din 8 mai 2019, prin modificarea Legii nr. 279/2005 privind ucenicia la locul de muncă, au fost legiferate următoarele aspecte:  - a fost introdus nivelul 1 de calificare iar durata contractului de ucenicie se stabileşte în funcţie de nivelul de calificare pentru care urmează să se pregătească ucenicul, fără a putea fi mai mică de:   * 6 luni în cazul în care ucenicia la locul de muncă se organizează pentru dobândirea competenţelor corespunzătoare unei calificări de nivel 1; * 12 luni, în cazul în care ucenicia la locul de muncă se organizează pentru dobândirea competenţelor corespunzătoare unei calificări de nivel 2; * 24 de luni, în cazul în care ucenicia la locul de muncă se organizează pentru dobândirea competenţelor corespunzătoare unei calificări de nivel 3; * 36 de luni, în cazul în care ucenicia la locul de muncă se organizează pentru dobândirea competenţelor corespunzătoare unei calificări de nivel 4;   - accesul persoanelor la programele de formare profesională se face pe nivelurile de calificare stabilite conform Ordinului ministrului educaţiei naţionale şi al ministrului muncii şi justiţiei sociale nr. 5.039/2.126/2018 privind aprobarea corespondenţei dintre nivelurile Cadrului naţional al calificărilor, actele de studii/calificare ce se eliberează, tipul de programe de educaţie şi formare profesională din România prin care pot fi dobândite nivelurile de calificare, nivelurile de referinţă ale Cadrului european al calificărilor, precum şi condiţiile de acces corespunzătoare fiecărui nivel de calificare;  - ucenicii care, după perioada de probă, încetează contractul de ucenicie din motive imputabile lor, pot beneficia de un alt program de ucenicie numai după o perioadă de 2 ani de la data încetării contractului de ucenicie.  - a fost restricționat accesul la finanțarea din fonduri europene structurale şi de investiţii şi fonduri publice naţionale aprobate în bugetul asigurărilor pentru şomaj pentru angajatorii care:   * anterior încheierii contractelor de ucenicie, au avut cu persoana în cauză încheiate alte contracte de ucenicie pentru aceeaşi calificare; * organizează programe de ucenicie în acelaşi domeniu de activitate în care ucenicul deţine deja o calificare ce cuprinde competenţele propuse a fi dobândite prin noul program de ucenicie; * în ultimul an au fost în raporturi de muncă cu persoana care urmează să încheie contract de ucenicie, cu excepţia situaţiei în care pentru persoana respectivă a fost încheiat contract individual de muncă pe perioada vacanţelor, în condiţiile Legii nr. 72/2007 privind stimularea încadrării în muncă a elevilor şi studenţilor, cu modificările ulterioare; * se află în situaţia de insolvenţă, în procedură de executare silită, reorganizare judiciară, faliment, dizolvare, lichidare ori administrare specială, care au activităţile suspendate sau restricţii asupra acestora.   La elaborarea proiectului de act normativ s-au avut în vedere următoarele aspecte:   1. **Aspecte referitoare la dreptul de acces la formare profesională de tip ucenicie la locul de muncă pentru persoanele aflate în căutarea unui loc de muncă**   Potrivit legislației în vigoare, orice persoană are dreptul la o asistență rapidă și adaptată pentru îmbunătățirea perspectivelor de încadrare în muncă sau de desfășurare a unor activități independente. Aceasta include dreptul de a beneficia de sprijin pentru căutarea unui loc de muncă precum și acces la formare profesională potrivit OG nr. 129/2000 privind formarea profesională a adulţilor, republicată, fără discriminări pe criterii de vârstă, sex, rasă, origine etnică, apartenenţă politică sau religioasă. Potrivit art. 14 (2) din OG 129/2000: ”Programele de formare profesională se organizează de furnizorii de formare profesională şi pentru: a) competenţe profesionale comune mai multor ocupaţii b) competenţe-cheie; c) competenţe transversale.” De asemenea, tinerii cu vârsta între 16 și 24 de ani trebuie să beneficieze, după caz, de continuarea studiilor, ucenicie, stagiu sau o ofertă de muncă de bună calitate în termen de patru luni de la intrarea în șomaj sau de la terminarea studiilor, conform Recomandării Consiliului din 22 aprilie 2013 privind înființarea unei garanții pentru tineret. Toate persoanele aflate în căutarea unui loc de muncă au dreptul, potrivit Legii nr. 76/2002 privind sistemul asigurărilor pentru şomaj şi stimularea ocupării forţei de muncă cu modificările și completările ulterioare, la sprijin personalizat, continuu și consistent, inclusiv acces la formare profesională adaptată atât la nevoile persoanei cât și la nevoile pieței muncii.  Agenția Națională pentru Ocuparea Forței de Muncă, prin structurile teritoriale a identificat un număr foarte mare de persoane care se înregistrează la serviciile publice de ocupare în calitate de persoane aflate în căutarea unui loc de muncă care nu au finalizat învățământul gimnazial, respectiv 8 clase.  Potrivit evidențelor Agenției Naționale pentru Ocuparea Forței de Muncă au fost identificați adulți care au absolvit doar învăţământul primar sau parțial învăţământul secundar inferior/ciclul gimnazial /învățământul gimnazial, fără a obține diploma de absolvire a învățământului gimnazial sau alt act de studii echivalent acesteia.  Potrivit Buletinului statistic în domeniul muncii și protecției sociale în trimestrul III 2018 structura şomajului după nivelul de instruire, ***şomerii fără studii și cei cu nivel de instruire primar au o pondere însemnată în totalul şomerilor înregistraţi în evidenţele ANOFM (32,3%).***  Prin Legea nr. 93/2019 pentru aprobarea Ordonanţei de urgenţă nr. 96/2018 privind prorogarea unor termene, precum şi pentru modificarea şi completarea unor acte normative, a fost introdus nivelul 1 de calificare cu o durată de cel puțin 6 luni, pentru a veni în sprijinul adulților care nu au finalizat învățământul gimnazial și nu au competențe minime cerute de angajatori pentru ocuparea unui loc de muncă.   1. **Aspecte referitoare la îmbunătățirea relațiilor contractuale pentru persoanele care încheie contracte de ucenicie la locul de muncă**   Indiferent de tipul și de durata raportului de muncă, lucrătorii au dreptul la un tratament corect și egal în ceea ce privește condițiile de muncă, accesul la protecția socială și formarea profesională. Ucenicia la locul de muncă permite tranziția către forme de muncă pe durată nedeterminată și acest context trebuie încurajată. Raporturile de muncă de tip ucenicie la locul de muncă ce au ca rezultat condiții de muncă precare trebuie îmbunătățite permanent. De asemenea, ucenicii care au calitatea de părinți/persoane cu responsabilități de îngrijire a copiilor au dreptul la un concediu în condițiile Codului muncii. Femeile și bărbații au un drept egal de acces la concedii în vederea îndeplinirii responsabilităților de îngrijire a copiilor și trebuie să beneficieze de aceste drepturi conferite de legislația muncii astfel încât contractele de ucenicie să poată fi finalizate cu obținerea calificării pentru care se organizează programul de formare profesională în sistemul de formare profesională a adulților. | | | | | | |
| 1. Schimbări preconizate   Proiectul de act normativ vizează modificarea și completarea Normelor metodologice de aplicare a prevederilor Legii nr. 279/2005 privind ucenicia la locul de muncă, aprobate prin Hotărârea Guvernului nr. 855/2013, cu modificările și completările ulterioare.  Proiectul de act normativ propune:   1. **detalierea aspectelor prevăzute la art. VI** din Legea nr. 93/2019 pentru aprobarea Ordonanţei de urgenţă nr. 96/2018 privind prorogarea unor termene, precum şi pentru modificarea şi completarea unor acte normative:   - durata necesară pregătirii teoretice şi practice prin ucenicie la locul de muncă, prevăzută la art. 6 alin. (5) lit. e) din lege, reprezintă durata minimă a programului de formare profesională prin ucenicie la locul de muncă, exprimată în ore pentru pregătirea teoretică şi practică, pe niveluri de calificare, respectiv:  a) 180 de ore pentru nivelul 1 de calificare  b) 360 de ore pentru nivelul 2 de calificare;  c) 720 de ore pentru nivelul 3 de calificare;  d) 1.080 de ore pentru nivelul 4 de calificare.  - modificarea modelului convenţiei care se încheie între angajator și agenţia pentru ocuparea forţei de muncă judeţeană în sensul introducerii în cadrul conținutului acesteia a unor prevederi referitoare la următoarele aspecte: anterior încheierii contractului de ucenicie, angajatorul nu a avut cu persoana în cauză încheiate alte contracte de ucenicie pentru aceeaşi calificare; angajatorul nu organizează programe de ucenicie în acelaşi domeniu de activitate în care ucenicul deţine deja acte de calificare/absolvire sau certificate de competențe profesionale, cu recunoaștere națională,; în ultimul an nu a fost în raporturi de muncă cu persoana care urmează să încheie contract de ucenicie, cu excepţia situaţiei în care pentru persoana respectivă a fost încheiat contract individual de muncă pe perioada vacanţelor, în condiţiile Legii nr.72/2007 privind stimularea încadrării în muncă a elevilor şi studenţilor, cu modificările ulterioare; nu se află în situaţia de insolvenţă, în procedură de executare silită, reorganizare judiciară, faliment, dizolvare, lichidare ori administrare specială, nu au activităţile suspendate sau restricţii asupra acestora.  - stabilirea în clar a motivelor imputabile ucenicului, în sensul art. 20 alineatele (1) și (2), litera f):   * încetarea raportului de muncă în temeiul art. 61 litera a) din Legea nr. 53/2003 Codul muncii, republicată, cu modificările și completările ulterioare; * încetarea raportului de muncă prin demisie, conform art.81 alin.(1) din Legea nr. 53/2003 Codul muncii, republicată, cu modificările și completările ulterioare.  1. **Reglementări propuse de angajatori și Agenția Națională pentru Ocuparea Forței de Muncă cu impact direct asupra îmbunătățirii relațiilor contractuale privind ucenicia la locul de muncă, după cum urmează:**   - salariatul sau, după caz, întreprinzătorul persoană fizică care are calitatea de coordonator de ucenicie trebuie să aibă experienţă în activitatea sau în ocupaţia pentru care se organizează ucenicia de cel puţin 2 ani, în ultimii 5 ani;  - planificarea orară a pregătirii teoretice și practice a ucenicilor se stabilește de comun acord între angajator și furnizorul de formare, în funcţie de programul de lucru al angajatorului, cu respectarea particularităţilor specifice ale ucenicilor şi a reglementărilor legale referitoare la sănătatea şi securitatea muncii;  - formarea profesională prin ucenicie la locul de muncă se organizează pe durata contractului de ucenicie, după încetarea perioadei de probă, conform planificării stabilite de comun acord între angajator și furnizorul de formare, în funcţie de programul de lucru al angajatorului, cu respectarea particularităţilor specifice ale ucenicilor;  - eliminarea contractului de formare profesională prevăzut la art. 19 alin. (1) din Ordonanţa Guvernului nr. 129/2000, republicată, cu modificările şi completările ulterioare, din documentația necesară încheierii contractului de ucenicie; în locul acestui document se propune o declarație pe propria răspundere dată de ucenic din care să reiasă că în ultimii doi ani nu i-a încetat un alt contract de ucenicie din motive imputabile lui, nu deține calificarea pentru care se organizează ucenicia la locul de muncă;  - clarificări în cazul în care contractul de ucenicie nu încetează de drept în perioada suspendării: în această situație, prin acordul părților, contractul de ucenicie poate fi prelungit conform art.82 alin.(3) coroborat cu art.83 litera h) din Codul muncii, în vederea finalizării programului de formare profesională;  - clarificări privind obligațiile furnizorului de formare profesională în cazul în care contractul de ucenicie încetează de drept în condițiile art. 49, alin.(5) din Codul muncii - în această situație furnizorul de formare profesională eliberează o adeverință din care să reiasă numărul orelor de pregătire teoretică si practică efectuate de ucenic în cadrul programului de ucenicie;  - clarificări privind drepturile persoanei al cărui contract de ucenicie încetează de drept în perioada de suspendare și care, în baza adeverinței eliberate de furnizorul de formare se poate înregistra la agenţia pentru ocuparea forţei de muncă judeţeană, respectiv a municipiului Bucureşti ca persoană aflată în căutarea unui loc de muncă, unde i se asigură servicii specializate pentru valorificarea orelor de pregătire teoretică și practică efectuate;  - clarificări privind finanțarea din bugetul asigurărilor pentru şomaj pe perioada suspendării contractului de ucenicie - finanțarea nu se acordă pe perioada suspendării contractului de ucenicie;  - clarificări privind perioada de probă: perioada de probă nu poate depăşi 30 de zile lucrătoare; persoana selectată în vederea angajării ca ucenic este informată de angajator cu privire la durata perioadei de probă; programul de formare profesională începe numai după încetarea perioadei de probă; angajatorul încheie contractul de prestări servicii de formare profesională cu furnizorul de formare după finalizarea perioadei de probă;  - creșterea duratei, de la 30 de zile la 60 de zile lucrătoare, în care angajatorul, după expirarea perioadei de probă, poate încheia cu agenţia pentru ocuparea forţei de muncă judeţeană, respectiv a municipiului Bucureşti, convenţia în baza căreia poate beneficia de sumele alocate din bugetul asigurărilor pentru şomaj, pentru un contract de ucenicie. | | | | | | |
| 1. **Alte informaţii.**   Nu este cazul. | | | | | | |
| **Secţiunea a 3-a**  **Impactul socioeconomic al proiectului de act normativ** | | | | | | |
| **1. Impactul macroeconomic**  Crearea unui sistem de ucenicie funcțional are calitatea de a spori capacitatea de inserție profesională și dezvoltarea personală a ucenicilor și de a contribui la dezvoltarea unei forțe de muncă cu un nivel ridicat de competențe și calificări, adaptate la nevoile pieței muncii. | | | | | | |
| **11 Impactul asupra mediului concurenţial şi domeniului ajutoarelor de stat**  Nu e cazul. | | | | | | |
| **2. Impactul asupra mediului de afaceri**  Nu e cazul. | | | | | | |
| **21. Impact asupra sarcinilor administrative**  Proiectul de act normativ nu se referă la acest subiect. | | | | | | |
| **22. Impact asupra întreprinderilor mici şi mijlocii**  Actul normativ nu se referă la acest subiect. | | | | | | |
| **3. Impactul social**  Prin implementarea dispozițiilor proiectului de act normativ se anticipează:  - reducerea numărului persoanelor necalificate, în special a celor care fac parte din grupurile defavorizate, care nu au absolvit învățământul gimnazial;  - creșterea ocupării în rândul persoanelor greu ocupabile concomitent cu asigurarea resurselor decente de trai pentru aceste persoane;  - îmbunătățirea nivelului de aptitudini, cunoștințe și competențe, pentru tinerii care nu sunt eligibili pentru sprijin în cadrul garanției pentru tineret și care pot beneficia de programe de ucenicie de nivel 1 de calificare relevante pentru piața muncii. | | | | | | |
| **4. Impactul asupra mediului**  Proiectul de act normativ nu se referă la acest subiect. | | | | | | |
| **5.Alte informaţii** .  Nu este cazul. | | | | | | |
| **Secţiunea a 4-a**  **Impactul financiar asupra bugetului general consolidat,**  **atât pe termen scurt, pentru anul curent, cât şi pe termen lung (pe 5 ani)** | | | | | | |
| - în mii lei (RON) - | | | | | | |
| Indicatori | Anul curent  (2019) | Următorii patru ani  (2020 – 2023) | | | | Media pe cinci ani |
| 1 | 2 | 3 | 4 | 5 | 6 | 7 |
| 1. Modificări ale veniturilor bugetare, plus/minus, din care:  a) buget de stat, din acesta:   1. impozit pe profit 2. impozit pe venit   b) bugete locale:   1. impozit pe profit   c) bugetul asigurărilor sociale de stat:   1. contribuţii de asigurări |  |  |  |  |  |  |
| 2. Modificări ale cheltuielilor bugetare, plus/minus, din care:  a) buget de stat, din acesta:   1. cheltuieli de personal 2. bunuri şi servicii   b) bugete locale:   1. cheltuieli de personal 2. bunuri şi servicii   c) bugetul asigurărilor sociale de stat – bugetul asigurărilor pentru șomaj:   1. cheltuieli de personal 2. bunuri şi servicii |  |  |  |  |  |  |
| 3. Impact financiar, plus/minus, din care:  a)buget de stat  b) bugete locale  c) bugetul asigurărilor sociale de stat – bugetul asigurărilor pentru șomaj |  |  |  |  |  |  |
| 4. Propuneri pentru acoperirea creşterii cheltuielilor bugetare |  |  |  |  |  |  |
| 5. Propuneri pentru a compensa reducerea veniturilor bugetare |  |  |  |  |  |  |
| 6. Calcule detaliate privind fundamentarea modificărilor veniturilor şi/sau cheltuielilor bugetare. |  |  |  |  |  |  |
| 7. Alte informaţii - | Măsurile preconizate nu au incidență asupra bugetului general consolidat, atât pe termen scurt, pentru anul curent, cât şi pe termen lung (pe 5 ani) | | | | | |
| **Secţiunea a 5-a**  **Efectele proiectului de act normativ asupra legislaţiei în vigoare** | | | | | | |
| **1. Măsuri normative necesare pentru aplicarea prevederilor proiectului de act normativ:**  a) acte normative în vigoare ce vor fi modificate sau abrogate, ca urmare a intrării în vigoare a proiectului de act normativ;  b) acte normative ce urmează a fi elaborate în vederea implementării noilor dispoziţii. | | | | | | |
| **1^1. Compatibilitatea proiectului de act normativ cu legislația în domeniul achizițiilor publice**  Nu este cazul. | | | | | | |
| **2. Conformitatea proiectului de act normativ cu legislaţia comunitară în cazul proiectelor ce transpun prevederi comunitare**  Proiectul de act normativ nu se referă la acest subiect. | | | | | | |
| **3. Măsuri normative necesare aplicării directe a actelor normative comunitare**  Proiectul de act normativ nu se referă la acest subiect. | | | | | | |
| **4. Hotărâri ale Curţii de Justiţie a Uniunii Europene:**  Proiectul de act normativ nu se referă la acest subiect. | | | | | | |
| **5. Alte acte normative şi/sau documente internaţionale din care decurg angajamente**  Proiectul de act normativ nu se referă la acest subiect. | | | | | | |
| **6.Alte informaţii.**  Nu este cazul. | | | | | | |
| **Secţiunea a 6-a**  **Consultările efectuate în vederea elaborării proiectului de act normativ** | | | | | | |
| **1. Informaţii privind procesul de consultare cu organizaţii neguvernamentale, institute de cercetare şi alte organisme implicate**  Proiectul de act normativ nu se referă la acest subiect. | | | | | | |
| **2. Fundamentarea alegerii organizaţiilor cu care a avut loc consultarea, precum şi a modului în care activitatea acestor organizaţii este legată de obiectul proiectului de act normativ**  Nu este cazul. | | | | | | |
| **3. Consultările organizate cu autorităţile administraţiei publice locale, în situaţia în care proiectul de act normativ are ca obiect activităţi ale acestor autorităţi, în condiţiile Hotărârii Guvernului nr. 521/2005 privind procedura de consultare a structurilor asociative ale autorităţilor administraţiei publice locale la elaborarea proiectelor de acte normative**  Nu este cazul. | | | | | | |
| **4. Consultările desfăşurate în cadrul consiliilor interministeriale, în conformitate cu prevederile Hotărârii Guvernului nr.750/2005 privind constituirea consiliilor interministeriale permanente**  Nu este cazul. | | | | | | |
| **5. Informaţii privind avizarea de către:**  **a) Consiliul Legislativ**  **b) Consiliul Suprem de Apărare a Ţării**  **c) Consiliul Economic şi Social**  **d) Consiliul Concurenţei**  **e) Curtea de Conturi**  Proiectul de act normativ va fi supus avizării Consiliului Legislativ și Consiliului Economic şi Social. | | | | | | |
| 1. **Alte informaţii.**   Nu este cazul. | | | | | | |
| **Secţiunea a 7-a**  **Activităţi de informare publică privind elaborarea**  **şi implementarea proiectului de act normativ** | | | | | | |
| **1. Informarea societăţii civile cu privire la necesitatea elaborării proiectului de act normativ**  În procesul de elaborare a prezentului proiect de act normativ, au fost respectate regulile procedurale pentru asigurarea transparenței decizionale prevăzute de Legea nr. 52/2003 privind transparenţa decizională în administraţie publică, republicată. Astfel, proiectul de act normativ a fost publicat pe pagina de internet a MMJS în perioada 22.02 - 04.04.2019.  Au fost întreprinse demersurile legale prevăzute de art. 7 alin.(2) din Regulamentul privind procedurile, la nivelul Guvernului, pentru elaborarea, avizarea şi prezentarea proiectelor de documente de politici publice, a proiectelor de acte normative, precum şi a altor documente, în vederea adoptării/aprobării, aprobat prin Hotărârea Guvernului nr. 561/2009.  Proiectul a fost dezbătut în ședința Comisiei de dialog social din data de 06.03.2019. | | | | | | |
| **2. Informarea societăţii civile cu privire la eventualul impact asupra mediului în urma implementării proiectului de act normativ, precum şi efectele asupra sănătăţii şi securităţii cetăţenilor sau diversităţii biologice**  Proiectul de act normativ nu se referă la acest subiect. | | | | | | |
| **3. Alte informaţii.**  Nu este cazul. | | | | | | |
| **Secţiunea a 8-a**  **Măsuri de implementare** | | | | | | |
| **1.** Măsurile de punere în aplicare a proiectului de act normativ de către autorităţile administraţiei publice centrale şi/sau locale - înfiinţarea unor noi organisme sau extinderea competenţelor instituţiilor existente  Proiectul de act normativ nu se referă la acest subiect. | | | | | | |
| **2.Alte informaţii.**  Nu este cazul | | | | | | |

Faţă de cele prezentate, supunem aprobării Guvernului prezentul proiect de hotărâre pentru modificarea și completarea Hotărârii Guvernului nr. 855/2013 pentru aprobarea Normelor metodologice de aplicare a prevederilor Legii nr. 279/2005 privind ucenicia la locul de muncă.

|  |  |
| --- | --- |
| **Ministrul Muncii și Justiției Sociale**    **Marius-Constantin BUDĂI** | |
| **Avizăm:** | |
| **Ministrul Educației Naționale**  **Ecaterina ANDRONESCU** | **Ministrul Justiției**  **Ana BIRCHALL** |